Document ID: 32008R1023

KOMISSION ASETUS (EY) N:o 1023/2008,
annettu 17 päivänä lokakuuta 2008,
asetuksen (EY) N:o 2076/2005 muuttamisesta siltä osin kuin on kyse ihmisravinnoksi tarkoitettua kalaöljyä tuoville elintarvikealan toimijoille myönnetystä siirtymäkauden pidennyksestä
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004 (1) ja erityisesti sen 9 artiklan,
ottaa huomioon ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 854/2004 (2) ja erityisesti sen 16 artiklan,
sekä katsoo seuraavaa:
(1)
Asetuksessa (EY) N:o 853/2004 säädetään eläinperäisiä elintarvikkeita koskevia erityisiä hygieniasääntöjä elintarvikealan toimijoita varten. Kyseisen asetuksen mukaan ihmisravinnoksi tarkoitettua kalaöljyä tuottavien elintarvikealan toimijoiden on noudatettava asiaankuuluvia kyseisen asetuksen liitteen III säännöksiä.
(2)
Asetuksessa (EY) N:o 854/2004 vahvistetaan eläinperäisten tuotteiden virallisen valvonnan järjestämistä koskevat erityissäännöt. Sitä sovelletaan sellaiseen toimintaan ja niihin henkilöihin, joihin sovelletaan asetusta (EY) N:o 853/2004.
(3)
Euroopan parlamentin ja neuvoston asetusten (EY) N:o 853/2004, (EY) N:o 854/2004 ja (EY) N:o 882/2004 täytäntöönpanoa koskevista siirtymäjärjestelyistä sekä asetusten (EY) N:o 853/2004 ja (EY) N:o 854/2004 muuttamisesta 5 päivänä joulukuuta 2005 annetun komission asetuksen (EY) N:o 2076/2005 (3) 7 artiklan 3 kohdassa säädetään, että poiketen siitä, mitä asetuksen (EY) N:o 853/2004 liitteessä III olevassa VIII jaksossa säädetään ihmisravinnoksi tarkoitettua kalaöljyä koskevista vaatimuksista, elintarvikealan toimijat saavat jatkaa 31 päivään lokakuuta 2008 kalaöljyn tuontia kolmansissa maissa sijaitsevista laitoksista, jotka oli hyväksytty tätä tarkoitusta varten ennen komission asetuksen (EY) N:o 1664/2006 (4) voimaantuloa.
(4)
Lisäksi asetuksen (EY) N:o 2076/2005 7 artiklan 4 kohdan b alakohdassa säädetään, että poiketen siitä, mitä Euroopan parlamentin ja neuvoston asetuksen (EY) N:o 853/2004 soveltamisalaan kuuluvia tuotteita sekä Euroopan parlamentin ja neuvoston asetusten (EY) N:o 854/2004 ja (EY) N:o 882/2004 mukaisen virallisen valvonnan järjestämistä koskevien täytäntöönpanotoimenpiteiden vahvistamisesta, poikkeuksen tekemisestä Euroopan parlamentin ja neuvoston asetukseen (EY) N:o 852/2004 sekä asetusten (EY) N:o 853/2004 ja (EY) N:o 854/2004 muuttamisesta 5 päivänä joulukuuta 2005 annetun komission asetuksen (EY) N:o 2074/2005 (5) liitteessä VI säädetään, yhteisöön saa 31 päivään joulukuuta 2008 tuoda kalaöljyä, josta on ennen asetuksen (EY) N:o 2074/2005 voimaantuloa sovellettavien kansallisten sääntöjen mukaisesti annettu ennen 31 päivää lokakuuta 2008 asianmukaisesti täytetty ja allekirjoitettu todistus.
(5)
Asetukseen (EY) N:o 853/2004 sisältyviä ihmisravinnoksi tarkoitetun kalaöljyn tuotantoa koskevia vaatimuksia muutettiin asetuksella (EY) N:o 1020/2008 (6) niiden käytännön vaikeuksien ottamiseksi huomioon, joita kolmansilla mailla on tuotanto-olosuhteiden mukauttamisessa kalaöljyn tuotantolaitoksissa.
(6)
Jotta vältettäisiin kaupankäynnin tarpeeton keskeytyminen muutettujen sääntöjen piiriin kuuluvien, laitosten hyväksymistä ja luettelointia koskevien hallinnollisten menettelyjen johdosta, on aiheellista jatkaa asetuksen (EY) N:o 2076/2005 7 artiklan 3 kohdassa olevan poikkeuksen voimassaoloa 30 päivään huhtikuuta 2009.
(7)
Asetuksen (EY) N:o 2076/2005 7 artiklan 4 kohdan b alakohdassa säädetyn poikkeuksen, jossa on kyse yhteisöön tuotavasta kalaöljystä, josta on annettu todistus kansallisten sääntöjen mukaisesti, voimassaoloa olisi myös pidennettävä 30 päivään kesäkuuta 2009. Lisäksi tällaisten todistusten olisi oltava asianmukaisesti täytetty ja allekirjoitettu ennen 30 päivää huhtikuuta 2009.
(8)
Sen vuoksi asetusta (EY) N:o 2076/2005 olisi muutettava.
(9)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 2076/2005 7 artikla seuraavasti:
1.
Korvataan 3 kohta seuraavasti:
”3. Poiketen siitä, mitä asetuksen (EY) N:o 853/2004 liitteessä III olevan VIII jakson IV luvun B osassa säädetään, elintarvikealan toimijat saavat jatkaa 30 päivään huhtikuuta 2009 kalaöljyn tuontia kolmansissa maissa sijaitsevista laitoksista, jotka oli hyväksytty tätä tarkoitusta varten ennen komission asetuksen (EY) N:o 1020/2008 (7) voimaantuloa.
2.
Muutetaan 4 kohdan b alakohta seuraavasti:
i)
korvataan päivämäärä ”31 päivää lokakuuta 2008” päivämäärällä ”30 päivää huhtikuuta 2009”;
ii)
korvataan päivämäärä ”31 päivään joulukuuta 2008” päivämäärällä ”30 päivään kesäkuuta 2009”.
2 artikla
Tämä asetus tulee voimaan kymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä lokakuuta 2008.

Labels: 0
3
17
15